የሐረማያ ዩኒቨርሲቲ  ከ5 ሺ300 በላይ ተማሪዎችን አስመረቀ
አዲስ አበባ፤ ሰኔ 29/2005 (ዋኢማ) – የሐረማያ ዩኒቨርሲቲ በተለያየ የትምህርት መስክ ያሰለጠናቸውን ከ5 ሺ300 በላይ ተማሪዎችን በመጀመሪያ፣በሁለተኛና በዶክትሬት ድግሪ ዛሬ አስመረቀ። የህዝብ ተወካዮች ምክር ቤት አፈ ጉባዔ አባዱላ ገመዳ ለተማሪዎቹ ድግሪና በትምህርታቸው ከፍተኛ ውጤት ላመጡ ዋንጫና ሜዳልያ ሰጥተዋል፡፡ የዩኒቨርሲቲው ፕሬዝዳንት ዶክተር ግርማ አመንቴ በምረቃው ወቅት እንደተናገሩት ዩኒቨርሲቲው ካስመረቃቸው ተማሪዎች መካከል 13ቱ በዶክትሬት ድግሪ፣613ቱ በሁለተኛ ዲግሪና ቀሪዎቹ ደግሞ በመጀመሪያ ዲግሪ የተመረቁ ናቸው። ተመራቂዎቹ በመደበኛ፣ በተከታታይና በክረምት መርሃ ግብር በግብርና፣በአካባቢ ሳይንስ፣ በአግሮ ኢንዱስትሪና መሬት ሃብት፣በቢዝነስና ኢኮኖሚክስ፣በትምህርት፣በጤና ህክምና በማህበረሰብ ሳይንስና እንዲሁም በሌሎች የትምህርት ዘርፍ ትምህርታቸውን ያጠናቀቁ መሆናቸውን ገልጸዋል፡፡ከነዚህም መካከል 22 በመቶ የሚሆኑት ሴቶች መሆናቸውን ተናግረዋል።ዩኒቨርሲቲው በ2005 ትምህርት ዘመን በመደበኛና ተከታታይ መርሃ ግብር፣በቅድመና ድህረ ምረቃ ፕሮግራም አጠቃላይ የተማሪ ቅበላ አቅሙ 31 ሺ 288 ማድረሱን ፕሬዝዳንቱ ጠቁመው ከነዚህም መካከል ከ4 ሺ 570 በላይ የድህረ ምረቃ ተማሪዎች መሆናቸውን ገልጸዋል። ተመራቂ ተማሪዎቹ ሀገሪቱ የነደፈቸቻቸውን እቅዶች፣የልማት ፖሊሲዎችንና ስትራቴጂዎችን ለማስፈጸም ቁልፍ ሚና እንደሚጫወቱ ያላቸውን እምነት ገልጸዋል፡፡ እጩ ተመራቂዎቹ የቀሰሙትን እውቀት፣ ክህሎትና ዝንባሌ በሚጠበቅባቸው የስራ መስኮች በመሰማራትና ሀገራቸውንና ህዝባቸውን በታማኝነት እንዲያገለግሉ የአደራ መልክት አስተላልፈዋል። አፈጉበኤ አባዱላ ገመዳ ለተመራቂዎቹ ዲግሪና በትምህርታቸው ብልጫ ከሰጡ በሁላ እንደተናገሩት ተመራቂዎቹ የህብረተሰቡን ችግር የሚፈቱ ጥናትና ምርምሮች በማካሄድ የተማሩትን ተግባራዊ ማድረግ ይጠበቅባቸዋል። ወጣት ምሁራን ስራ ፈጣሪና ታታሪ ባለሞያዎች በመሆን ራሳቸውንና ቤተሰቦቻቸውን ማገዝ እንደሚገባቸው ጠቁመው ህብረተሰቡን በቅንነትና በታማኝነት በማገልገል ለሌሎች ወጣቶች አርዓያ መሆን እንደሚገባቸው ገልጸዋል።እንደ ኢዜአ ዘገባ ከተመራቂዎች መካከል በአግሮ ኢኮሚክስና በእንግሊዘኛ ቋንቋ የማዕረግ ተመራቂ የሆኑት ተማሪ ብሩ ጌልጎና ተማሪ ሰንበቶ ፋጄ በሰጡት አስተያየት በሰለጠኑበት ሙያ አገራቸውንና ያስተማራቸውን ህዝብ ለማገልገል ጠንክረው ይሰራሉ። 